**भारत सरकार**

**रक्षा मंत्रालय**

**रक्षा विभाग**

**राज्‍य सभा**

**तारांकित प्रश्‍न संख्‍या 212**

**06 दिसम्बर, 2016 को उत्‍तर के लिए**

 **रक्षा संबंधी गोपनीय सूचना का लीक होना**

 **\*212 श्री प्रताप सिंह बाजवा :**

क्‍या रक्षा मंत्री यह बताने की कृपा करेंगे कि :

(क)क्या यह सच है कि विगत तीन वर्षों में रक्षा संबंधी गोपनीय सूचना को लीक किया गया है ;

(ख) यदि हां, तो विगत दो वर्षों और वर्तमान वर्ष के दौरान सूचना के इस प्रकार लीक किए जाने के क्या-क्या कारण हैं ; और

(ग) क्या सरकार ने उक्त अवधि के दौरान गोपनीय सूचना को लीक किए जाने के लिए जिम्मेदार किसी अधिकारी पर मुकदमा चलाया है ?

**उत्‍तर**

**रक्षा मंत्री (श्री मनोहर पर्रीकर)**

(क) से (ग): एक विवरण सभा पटल पर रखा जाता है ।

**“रक्षा संबंधी गोपनीय सूचना के लीक होने” के बारे में राज्य सभा में 06 दिसम्बर, 2016 को उत्तर दिए जाने के लिए तारांकित प्रश्न संख्या-212 के भाग (क) से (ग) के उत्तर में उल्लिखित विवरण**

वर्ष 2014, 2015 तथा 2016 (आज की तारीख तक) के दौरान पांच सेवारत रक्षा कार्मिकों, सात सेवानिवृत्त रक्षा कार्मिकों एवं एक संविदागत कर्मचारी को रक्षा संबंधी सूचना को लीक करने में उनकी कथित संलिप्तता के कारण पकड़ा गया है ।

 व्यक्तिगत लालच, जागरूकता का अभाव सूचना को लीक करने के कुछ कारण हैं ।

 सभी संलिप्त कार्मिकों को गिरफ्तार कर लिया गया था और वर्तमान में उनके विरूद्ध मुकदमा चल रहा है । दो रक्षा कार्मिकों को सेवा से बरखास्त भी कर दिया गया है ।

**\*\*\*\*\***